
Eiropas Savienības kohēzijas politikas programmas 2021.–2027. gadam 1.2.1. specifiskā atbalsta mērķa "Pētniecības un inovāciju kapacitātes stiprināšana un progresīvu tehnoloģiju ieviešana uzņēmumiem" 1.2.1.1. pasākuma "Atbalsts jaunu produktu attīstībai un internacionalizācijai" trešās kārtas īstenošanas noteikumi
Izdoti saskaņā ar Eiropas Savienības fondu 2021.–2027. gada plānošanas perioda vadības likuma 19. panta 13. punktu
(MK 11.03.2025. noteikumu Nr. 153 redakcijā)
I. Vispārīgie jautājumi
· 1. Noteikumi nosaka:
· 1.1. kārtību, kādā īsteno Eiropas Savienības kohēzijas politikas programmas 2021.–2027. gadam 1.2.1. specifiskā atbalsta mērķa "Pētniecības un inovāciju kapacitātes stiprināšana un progresīvu tehnoloģiju ieviešana uzņēmumiem" 1.2.1.1. pasākuma "Atbalsts jaunu produktu attīstībai un internacionalizācijai" trešo kārtu (turpmāk – pasākums);
· 1.2. pasākuma mērķi;
· 1.3. pasākumam plānoto un pieejamo finansējumu un nacionālā līdzfinansējuma likmi;
· 1.4. prasības Eiropas Reģionālās attīstības fonda projekta (turpmāk – projekts) iesniedzējam (turpmāk – projekta iesniedzējs) un sadarbības partnerim;
· 1.5. atbalstāmās darbības un izmaksu attiecināmības nosacījumus;
· 1.6. komercdarbības atbalsta piešķiršanas nosacījumus;
· 1.7. izmaksu piemērošanas nosacījumus un kārtību.
(Grozīts ar MK 11.03.2025. noteikumiem Nr. 153)
· 2. Noteikumos lietoti šādi termini:
· 2.1. finansējuma saņēmējs – projekta iesniedzējs, kas ir komersants (tai skaitā juridiskas personas ārvalstu filiāle, zemnieku saimniecība, kooperatīvā sabiedrība), kas atbilst sīkā (mikro), mazā vai vidējā saimnieciskās darbības subjekta statusam (saskaņā ar Eiropas Komisijas 2014. gada 17. jūnija Regulas (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (turpmāk – Komisijas regula Nr. 651/2014), 2. panta 2. punktu), maza vidēja kapitalizācijas sabiedrība (saskaņā ar Komisijas regulas Nr. 651/2014 2. panta 103."e" punktu), kā arī vidēja kapitalizācijas sabiedrība (saskaņā ar Eiropas Parlamenta un Padomes 2015. gada 25. jūnija Regulas (ES) Nr. 2015/1017 par Eiropas Stratēģisko investīciju fondu, Eiropas Investīciju konsultāciju centru un Eiropas Investīciju projektu portālu, ar ko groza Regulas (ES) Nr. 1291/2013 un (ES) Nr. 1316/2013 – Eiropas Stratēģisko investīciju fonds, 2. panta 7. punktu) un lielie saimnieciskās darbības veicēji (saskaņā ar Komisijas regulas Nr. 651/2014 2. panta 24. punktu) ar nosacījumu, ka pētniecības un inovāciju aktivitāšu īstenošanai tiek piesaistīti sīkie (mikro), mazie un vidējie komersanti, ar kuriem sadarbības iestāde noslēgusi līgumu par projekta īstenošanu (turpmāk – līgums par projekta īstenošanu);
· 2.2. jauns komersants – komersants, kas reģistrēts Latvijas Republikas Komercreģistrā ne ilgāk kā trīs gadus kopš projekta iesnieguma iesniegšanas dienas un veic aktīvu saimniecisko darbību;
· 2.3. jauns produkts – jauns vai būtiski uzlabots produkts vai tehnoloģija gala saņēmēja līmenī. Būtiski uzlabojumi ir, piemēram, jaunu funkciju pievienošana, funkcionālo īpašību un lietojuma uzlabošana, tai skaitā kvalitātes paaugstināšana, finansiālā pieejamība, lietojamības, ērtuma uzlabošana, ekonomiskāka izmantošana, izturības palielināšana, produkta dzīves ilguma pagarināšana. Nav nepieciešami visu produkta funkciju vai darbības specifikāciju būtiski uzlabojumi;
· 2.4. produktivitāte – finansējuma saņēmēja nodarbināto darba algas pieaugums;
· 2.5. pētniecības un zināšanu izplatīšanas organizācija – organizācija, kas atbilst Komisijas regulas Nr. 651/2014 2. panta 83. punkta nosacījumiem;
· 2.6. sadarbības partneris – komersants, kas atbilst sīkā (mikro), mazā vai vidējā saimnieciskās darbības veicēja statusam, maza vai vidēja kapitalizācijas sabiedrība, lielais saimnieciskās darbības veicējs, kas reģistrēts Latvijas Republikas Komercreģistrā, vai pētniecības un zināšanu izplatīšanas organizācija, ar kuru sadarbībā projekta iesniedzējs plāno īstenot projektu un ar kuru projekta iesniedzējs noslēdzis sadarbības līgumu;
· 2.7. divējāda lietojuma jauns produkts – produkts vai tehnoloģija, ko var izmantot gan civilām, gan militārām vajadzībām;
· 2.8. ārvalstu partneris – komersants vai pētniecības un zināšanu izplatīšanas organizācija, kas reģistrēta Eiropas Savienības dalībvalstī, Eiropas Ekonomikas zonas valstī vai Ziemeļatlantijas līguma organizācijas dalībvalstī, kas nav Latvija, un ar kuru projekta iesniedzējs ir noslēdzis sadarbības līgumu;
· 2.9. līgumpētījums – finansējuma saņēmēja interesēs veikta pētniecība, ko finansējuma saņēmēja uzdevumā īsteno pētniecības un zināšanu izplatīšanas organizācija, kura noteikta saskaņā ar normatīvajiem aktiem par iepirkuma procedūru un tās piemērošanas kārtību pasūtītāja finansētiem projektiem un kuras darbība reģistrēta Latvijā vai ārvalstīs. Līgumpētījumu raksturo šādi kritēriji:
· 2.9.1. finansējuma saņēmējam pieder projekta rezultāti, un uz finansējuma saņēmēju attiecas projekta neizdošanās risks;
· 2.9.2. tehnoloģiju tiesības, kas izriet no pētniecības un zināšanu izplatīšanas organizācijas projekta ietvaros veiktās darbības, pilnībā piešķir finansējuma saņēmējam, kurš gūst visas ekonomiskās priekšrocības no šīm tiesībām, paturot tās pilnībā savā rīcībā;
· 2.9.3. finansējuma saņēmējs nosaka šā pakalpojuma noteikumus un nosacījumus, kas attiecināmi uz projekta rezultātu publicitāti un komercializāciju;
· 2.9.4. viena projekta ietvaros finansējuma saņēmējs var apvienot vairākus līgumpētījumus dažādām pētniecības un zināšanu izplatīšanas organizācijām, ja tas nepieciešams projekta rezultātu sasniegšanai.
(Grozīts ar MK 11.03.2025. noteikumiem Nr. 153; MK 21.10.2025. noteikumiem Nr. 612)
· 3. Pasākuma mērķis ir finansējuma pieejamības nodrošināšana uzņēmumu divējāda lietojuma jaunu produktu un tehnoloģiju izstrādei aizsardzības un drošības jomā, piesaistot Eiropas Reģionālās attīstības fonda finansējumu un privāto līdzfinansējumu.
(MK 21.10.2025. noteikumu Nr. 612 redakcijā)
· 4. Pasākuma mērķa grupa ir komersanti, kas atbilst sīkā (mikro), mazā un vidējā komersanta statusam, mazas vidējas kapitalizācijas sabiedrības, pētniecības un zināšanu izplatīšanas organizācijas, kā arī vidējas kapitalizācijas sabiedrības un lielie saimnieciskās darbības veicēji ar nosacījumu, ka pētniecības un inovāciju aktivitāšu īstenošanai tiek piesaistīti sīkie (mikro), mazie un vidējie komersanti.
· 5. Projekta īstenošanas vieta ir Latvijas Republika.
· 6. Pasākuma ietvaros kopējais pieejamais attiecināmais finansējums ir 29 471 534 euro, tai skaitā Eiropas Reģionālās attīstības fonda finansējums – 25 050 803 euro un valsts budžeta līdzfinansējums – 4 420 731 euro.
· 7. (Svītrots ar MK 21.10.2025. noteikumiem Nr. 612)
· 8. (Svītrots ar MK 21.10.2025. noteikumiem Nr. 612)
· 9. Vienam projekta iesniegumam minimālais kopējo attiecināmo izmaksu apmērs nav mazāks par 200 000 euro (ieskaitot), maksimāli pieļaujamais publiskais finansējums viena projekta ietvaros ir 1 000 000 euro no projekta ietvaros attiecināmajām izmaksām.
(MK 21.10.2025. noteikumu Nr. 612 redakcijā)
· 10. Pasākuma ietvaros līdz 2029. gada 31. decembrim sasniedzami šādi rādītāji:
· 10.1. iznākuma rādītāji:
· 10.1.1. atbalstītie uzņēmumi, tai skaitā mikrouzņēmumi, mazie, vidējie un lielie uzņēmumi, – 35;
· 10.1.2. ar grantiem atbalstītie uzņēmumi, tai skaitā mikrouzņēmumi, mazie, vidējie un lielie uzņēmumi, – 35;
· 10.2. rezultāta rādītājs – publisko atbalstu papildinošo privāto investīciju apjoms – vismaz 13 574 759 euro.
(Grozīts ar MK 11.03.2025. noteikumiem Nr. 153)
· 11. Pasākuma ietvaros atbalsts tiek sniegts granta veidā.
· 12. Pasākuma ietvaros atbildīgās iestādes funkcijas pilda Ekonomikas ministrija (turpmāk – atbildīgā iestāde).
II. Prasības projektu iesniegumu atlasei, projekta iesniedzējam un projekta vērtēšanai
· 13. Pasākumu īsteno atklātas projektu iesniegumu atlases veidā:
· 13.1. projektu iesniegumu iesniegšanu izsludina par visu šo noteikumu 6. punktā minēto pasākumam pieejamo finansējumu;
· 13.2. projekta iesniedzējs projekta iesniegumu var iesniegt atlases nolikumā noteiktajā kārtībā un termiņā.
(Grozīts ar MK 11.03.2025. noteikumiem Nr. 153; MK 21.10.2025. noteikumiem Nr. 612)
· 13.1 Ja šo noteikumu 6. punktā minētais finansējums netiek sadalīts pilnībā, atbildīgā iestāde, izvērtējot atlikušo finansējumu, ierosina sadarbības iestādei pasākuma ietvaros veidot jaunu atklātu projektu iesniegumu atlasi atbilstoši šo noteikumu 13. punktam.
(MK 21.10.2025. noteikumu Nr. 612 redakcijā)
· 14. Pasākuma ietvaros projekta iesniegumus iesniedz projekta iesniedzējs, kurš pēc projekta iesnieguma apstiprināšanas ir finansējuma saņēmējs un atbilst šādiem nosacījumiem:
· 14.1. tas ir komersants, kas reģistrēts Latvijas Republikas Komercreģistrā;
· 14.2. tā mēneša vidējā bruto darba samaksa darbiniekiem nav mazāka par mēneša vidējās bruto darba samaksas apmēru tautsaimniecībā iepriekšējā gadā;
· 14.3. tā apgrozījums pēdējā noslēgtajā finanšu gadā līdz projekta iesnieguma iesniegšanai Kohēzijas politikas fondu vadības informācijas sistēmā (turpmāk – vadības informācijas sistēma) ir vismaz 30 procenti no plānotā publiskā finansējuma vai tam ir noslēgts līgums ar Nacionālajiem bruņotajiem spēkiem vismaz 30 procentu apmērā no plānotā publiskā finansējuma;
· 14.4. tam saskaņā ar Valsts ieņēmumu dienesta nodokļu (nodevu) maksātāju reitingu ir laba nodokļu saistību izpilde vai saskaņā ar Valsts ieņēmumu dienesta administrēto nodokļu (nodevu) parādnieku publiskajā datubāzē pieejamo informāciju nav nodokļu vai nodevu parāda, tai skaitā valsts sociālās apdrošināšanas obligāto iemaksu parāda, kas kopsummā pārsniedz 150 euro, izņemot nodokļu maksājumus, kuru maksāšanas termiņš saskaņā ar likuma "Par nodokļiem un nodevām" 24. panta pirmo, 1.3 un 1.7 daļu ir pagarināts, sadalīts termiņos, atlikts vai atkārtoti sadalīts termiņos projekta iesniegšanas dienā un precizētā projekta iesniegšanas dienā vai attiecībā uz kuriem ir noslēgts vienošanās līgums saskaņā ar likuma "Par nodokļiem un nodevām" 41. pantu;
· 14.5. tam nav grūtībās nonākuša komersanta statusa (tai skaitā saistīto uzņēmumu grupas līmenī) saskaņā ar Komisijas regulas Nr. 651/2014 2. panta 18. punktu;
· 14.6. uz to neattiecas līdzekļu atgūšanas rīkojums (tai skaitā saistīto uzņēmumu grupas līmenī), kas minēts Komisijas regulas Nr. 651/2014 1. panta 4. punkta "a" apakšpunktā;
· 14.7. tas nepārsniedz (tai skaitā saistīto uzņēmumu grupas līmenī) Komisijas regulas Nr. 651/2014 4. pantā noteiktās atbalsta robežvērtības;
· 14.8. tas nesadarbojas un neeksportē produktus un tehnoloģijas uz Krievijas Federāciju un Baltkrievijas Republiku.
(Grozīts ar MK 11.03.2025. noteikumiem Nr. 153; MK 21.10.2025. noteikumiem Nr. 612)
· 15. Projekta iesniedzējam, kas atbilst jauna komersanta statusam, šo noteikumu 14.2. apakšpunktā minēto nosacījumu var nepiemērot. Šajā gadījumā maksimāli pieļaujamais publiskais finansējums ir 300 000 euro no projekta ietvaros attiecināmajām izmaksām.
(MK 21.10.2025. noteikumu Nr. 612 redakcijā)
· 15.1 Šo noteikumu 14.4., 14.5., 14.6., 14.7. un 14.8. apakšpunktā minētās prasības attiecināmas arī uz sadarbības partneri (ja tāds tiek piesaistīts).
(MK 11.03.2025. noteikumu Nr. 153 redakcijā)
· 16. Projekta iesniedzējam ir tiesības projekta īstenošanā piesaistīt sadarbības partnerus.
(MK 21.10.2025. noteikumu Nr. 612 redakcijā)
· 17. Projekta iesniedzējs sagatavo projekta iesniegumu atbilstoši projektu iesniegumu atlases nolikumam un iesniedz to sadarbības iestādē, izmantojot vadības informācijas sistēmu.
· 18. Projektu iesniegumu vērtēšanas komisijā sadarbības iestāde iekļauj:
· 18.1. atbildīgās iestādes pārstāvi;
· 18.2. Aizsardzības ministrijas vai tās norīkotas iestādes pārstāvi projektu iesniegumu inovācijas, aktualitātes un pielietojamības aizsardzības jomā un zinātniskā aspekta vērtēšanai.
· 19. Projekta iesniedzējs kopā ar projekta iesniegumu iesniedz:
· 19.1. projekta budžetā norādīto izmaksu aprēķina atšifrējumu, kas pamato plānoto izmaksu apmēru, tai skaitā informāciju par veiktajām tirgus aptaujām, statistikas datiem, pieredzi līdzīgos projektos;
· 19.2. komersanta statusa apliecinājumu, ja projekta iesniedzējs vai sadarbības partneris ir komersants, kurš atbilst mazas vidējas kapitalizācijas sabiedrības vai vidējas kapitalizācijas sabiedrības statusam;
· 19.3. projekta iesniedzēja piekrišanu, ka saskaņā ar šo noteikumu 57. un 58. punktu iegūtā informācija par viņu tiek izmantota analītikas vajadzībām;
· 19.4. sadarbības līgumu ar projekta sadarbības partneriem, ja tādi tiek piesaistīti;
· 19.5. sadarbības līgumu vai nodomu protokolu, kas apliecina sadarbību ar ārvalstu partneriem, ja tādi tiek piesaistīti;
· 19.6. nodomu protokolu, apliecinājumu vai citu dokumentu, kas apliecina projekta iesniedzēja un līgumpētījuma izpildītāja sadarbību projekta ietvaros, ja projekts pilnībā tiek īstenots kā līgumpētījums;
· 19.7. de minimis atbalsta uzskaites sistēmā sagatavoto veidlapas "Veidlapa par sniedzamo informāciju de minimis atbalsta uzskaitei un piešķiršanai" izdruku, ja projektā tiek plānotas izmaksas atbilstoši šo noteikumu 27.16. apakšpunktam un projekta iesniegumā nav norādīts de minimis atbalsta uzskaites sistēmā izveidotās un apstiprinātās veidlapas identifikācijas numurs.
(Grozīts ar MK 11.03.2025. noteikumiem Nr. 153; MK 21.10.2025. noteikumiem Nr. 612)
· 20. Pasākuma ietvaros finansējumu piešķir projekta iesniedzējam un sadarbības partnerim, kas plāno darbības vienā vai vairākās viedās specializācijas stratēģijas (turpmāk – RIS3) jomās.
(MK 11.03.2025. noteikumu Nr. 153 redakcijā)
· 20.1 Projekta iesniedzēja un sadarbības partnera sadarbības līgumā iekļauj vismaz šādu informāciju:
· 20.11. sadarbības mērķus un principus;
· 20.12. kritērijus, kas pamato sadarbības efektivitāti atbilstoši Komisijas regulas Nr. 651/2014 2. panta 90. punktā noteiktajai definīcijai, ja attiecināms;
· 20.13. plānoto kopējo sadarbības projekta finansējumu un katra sadarbības partnera projekta daļas finansējumu;
· 20.14. projekta finanšu plūsmas nodrošināšanas kārtību;
· 20.15. tiesības uz projekta rezultātiem (tai skaitā uz intelektuālo īpašumu) proporcionāli katra sadarbības partnera ieguldījumam projekta īstenošanā;
· 20.16. sankcijas, ja netiek izpildītas sadarbības līgumā minētās saistības.
(MK 11.03.2025. noteikumu Nr. 153 redakcijā)
III. Atbalstāmo darbību attiecināmības nosacījumi
· 21. Pasākuma ietvaros par atbalstāmām darbībām uzskata un Eiropas Reģionālās attīstības fonda finansējumu piešķir darbībām, ko finansējuma saņēmējs un sadarbības partneris veic projekta ietvaros, lai veicinātu jaunu produktu, pakalpojumu un tehnoloģiju attīstību, kas atbilst vismaz vienam no šādiem nosacījumiem:
· 21.1. rūpnieciskajiem pētījumiem atbilstoši Komisijas regulas Nr. 651/2014 2. panta 85. punktam;
· 21.2. eksperimentālajām izstrādēm atbilstoši Komisijas regulas Nr. 651/2014 2. panta 86. punktam;
· 21.3. tehniski ekonomiskajai priekšizpētei projektiem, kuru kopsumma pārsniedz 250 000 euro, atbilstoši Komisijas regulas Nr. 651/2014 2. panta 87. punktam.
(MK 11.03.2025. noteikumu Nr. 153 redakcijā)
· 22. Pasākuma ietvaros par atbalstāmām darbībām netiek uzskatītas un finansējumu nepiešķir šādām darbībām:
· 22.1. komercdarbībā izmantojamas programmatūras un informācijas sistēmas izstrādei, ja tajā tiek izmantotas zināmas metodes vai esoši programmatūras rīki;
· 22.2. esošas programmatūras un informācijas sistēmu atbalstam;
· 22.3. datoru valodu konvertēšanai un translēšanai;
· 22.4. esošo programmu papildināšanai ar jaunu funkcionalitāti lietotājiem;
· 22.5. esošo sistēmu atkļūdošanai;
· 22.6. Eiropas Savienības emisijas kvotu tirdzniecības sistēmas iekārtu iegādei;
· 22.7. esošās programmatūras sagatavošanai;
· 22.8. lietotāja dokumentācijas sagatavošanai;
· 22.9. tīmekļvietņu izstrādei;
· 22.10. tīmekļa lietojumprogrammu izstrādei;
· 22.11. no gatavas izstrādātas programmatūras nenošķiramu programmu platformu izstrādei;
· 22.12. darbībām, kas sāktas pirms projekta iesnieguma iesniegšanas vadības informācijas sistēmā.
· 23. Šo noteikumu 22. punktā (izņemot 22.12. apakšpunktu) minētās darbības tiek atzītas par atbalstāmām, ja tiek izpildīts viens no šādiem nosacījumiem:
· 23.1. darbības ir saistītas ar attiecīgo projektu un tiek veiktas sadarbībā ar pētniecības un zināšanu izplatīšanas organizācijām vai iepērkot ārpakalpojumus no pētniecības un zināšanu izplatīšanas organizācijām;
· 23.2. projekta ietvaros tiek nodarbināti doktora grāda ieguvēji vai doktora grāda pretendenti;
· 23.3. projekta rezultātus publicē zinātniskajos žurnālos, organizē zinātniskas konferences vai iesaistās zinātniskos pētījumos.
· 24. Atbalstu projekta iesniedzējam un sadarbības partnerim nepiešķir šādām nozarēm un darbībām:
· 24.1. ieroču un munīcijas tirdzniecībai (Saimniecisko darbību statistiskās klasifikācijas Eiropas Kopienā 2.1. redakcija (turpmāk – NACE 2.1. red.) klase 47.63 "Sporta aprīkojuma mazumtirdzniecība");
· 24.2. azartspēlēm un derībām (NACE 2.1. red. 92. nodaļa "Azartspēles un derības");
· 24.3. tabakas izstrādājumu ražošanai un tirdzniecībai (NACE 2.1. red. 12. nodaļa "Tabakas izstrādājumu ražošana", klase 46.35 "Tabakas izstrādājumu vairumtirdzniecība", klase 47.26 "Tabakas izstrādājumu mazumtirdzniecība" un klase 47.92 "Specializētas mazumtirdzniecības starpniecības pakalpojumi");
· 24.4. alkohola tirdzniecībai (NACE 2.1. red. klase 46.34 "Dzērienu vairumtirdzniecība", klase 47.25 "Dzērienu mazumtirdzniecība" un klase 47.92 "Specializētas mazumtirdzniecības starpniecības pakalpojumi");
· 24.5. operācijām ar nekustamo īpašumu (NACE 2.1. red. M sadaļa "Operācijas ar nekustamo īpašumu", grupa 68.1 "Operācijas ar savu nekustamo īpašumu un būvniecības projektu attīstīšana", klase 68.31 "Starpniecības pakalpojumi operācijās ar nekustamo īpašumu" un klase 68.32 "Citas operācijas ar nekustamo īpašumu uz līguma pamata vai par atlīdzību");
· 24.6. atkritumu savākšanai, apstrādei un izvietošanai, materiālu pārstrādei (NACE 2.1. red. grupa 38.3 "Atkritumu likvidēšana bez resursu atgūšanas");
· 24.7. Komisijas regulas Nr. 651/2014 1. panta 2. punkta "c" un "d" apakšpunktā noteiktajām neatbalstāmajām darbībām.
(MK 11.03.2025. noteikumu Nr. 153 redakcijā)
· 25. Ja projekta iesniedzējs vai sadarbības partneris darbojas kādā no neatbalstāmajām nozarēm, kas minētas šo noteikumu 24. punktā, komercdarbības atbalstu drīkst piešķirt tikai tad, ja atbalstāmās darbības un ar to īstenošanu saistītās finanšu plūsmas tiek skaidri nodalītas no citu darbības nozaru darbībām un finanšu plūsmām, nodrošinot, ka finansējuma saņēmējs izslēgtajās nozarēs negūst labumu no komercdarbības atbalsta.
(MK 11.03.2025. noteikumu Nr. 153 redakcijā)
· 26. Projekta iesniedzējs un sadarbības partneris projekta īstenošanai nepieciešamo privāto līdzfinansējumu nevar ieguldīt natūrā.
(MK 11.03.2025. noteikumu Nr. 153 redakcijā)
IV. Projekta izmaksu attiecināmības nosacījumi
· 27. Projekta ietvaros ir attiecināmas šādas izmaksas, kas ir izmērāmas, samērīgas, pamatotas un atbilst pareizas finanšu vadības principiem saskaņā ar Eiropas Parlamenta un Padomes 2024. gada 23. septembra Regulas (ES, Euratom)  2024/2509 par finanšu noteikumiem, ko piemēro Savienības vispārējam budžetam (turpmāk – regula Nr. 2024/2509), 33. panta nosacījumiem:
· 27.1. darba samaksa Darba likuma 59. panta izpratnē un atlīdzība par darba veikšanu, ņemot vērā darba apjomu un specifiku un tiešās personāla izmaksas iesaistītajiem speciālistiem, kas atbilst Komisijas regulas Nr. 651/2014 25. panta 3. punkta "a" apakšpunktam, projekta vadības personāla izmaksām, kas nepārsniedz 34 422 euro kalendāra gadā, pieskaitot 0,64 procentus no projekta tiešajām attiecināmajām izmaksām, neieskaitot tiešās projekta vadības personāla izmaksas;
· 27.2. ar darba samaksu saistītās valsts sociālās apdrošināšanas obligātās iemaksas, kas atbilst Komisijas regulas Nr. 651/2014 25. panta 3. punkta "a" apakšpunktam;
· 27.3. projekta īstenošanas personāla komandējuma (darba brauciena) izmaksas saskaņā ar normatīvajiem aktiem par kārtību, kādā atlīdzināmi ar komandējumiem saistītie izdevumi, kas atbilst Komisijas regulas Nr. 651/2014 25. panta 3. punkta "a" apakšpunktam;
· 27.4. komunālo pakalpojumu un sakaru pakalpojumu izmaksas, ciktāl tos izmanto rūpnieciskā pētījuma, eksperimentālās izstrādes vai tehniski ekonomiskās priekšizpētes darbībām, kas atbilst Komisijas regulas Nr. 651/2014 25. panta 3. punkta "e" apakšpunktam;
· 27.5. telpu nomas maksa, kas atbilst Komisijas regulas Nr. 651/2014 25. panta 3. punkta "c" apakšpunktam;
· 27.6. instrumentu, iekārtu un to aprīkojuma iegādes un nomas maksa, kas atbilst Komisijas regulas Nr. 651/2014 25. panta 3. punkta "b" apakšpunktam, ciktāl to izmanto rūpnieciskā pētījuma, eksperimentālās izstrādes vai tehniski ekonomiskās priekšizpētes darbībām un nepārsniedz tirgū noteikto cenu. Iekārtu iegādes izmaksas attiecināmas, ja pamatlīdzekļu izmantošanas laiks saskaņā ar finansējuma saņēmēja vai sadarbības partnera grāmatvedības politikā noteikto uzskaiti projekta ietvaros aptver visu šo pamatlīdzekļu lietderīgās lietošanas laiku. Ja pamatlīdzekļu izmantošanas laiks projekta ietvaros neaptver visu šo pamatlīdzekļu lietderīgās lietošanas laiku, izmaksas ir attiecināmas kā iekārtas amortizācijas izmaksas. Finansējuma saņēmējam vai sadarbības partnerim ir pienākums pamatot un pierādīt, ka, nomājot iekārtas, ir ievērots saimnieciskā izdevīguma princips. Izmaksām ir jābūt pamatotām un noteiktām atbilstoši ekonomiskuma un efektivitātes principam;
· 27.7. plānotās fizikālo, bioloģisko, ķīmisko un citu materiālu, kā arī izmēģinājuma dzīvnieku, reaktīvu, ķimikāliju, laboratorijas trauku, medikamentu, zinātniskās literatūras un mazvērtīgā inventāra iegādes izmaksas, tai skaitā piegādes izmaksas, ciktāl tos izmanto rūpnieciskā pētījuma, eksperimentālās izstrādes vai tehniski ekonomiskās priekšizpētes darbībām, kas atbilst Komisijas regulas Nr. 651/2014 25. panta 3. punkta "b" apakšpunktam;
· 27.8. izmaksas par līgumpētījumiem un patentiem, ciktāl tos izmanto rūpnieciskā pētījuma, eksperimentālās izstrādes vai tehniski ekonomiskās priekšizpētes darbībām, kas atbilst Komisijas regulas Nr. 651/2014 25. panta 3. punkta "d" apakšpunktam;
· 27.9. finansējuma saņēmēja un sadarbības partnera īpašumā esošo instrumentu, iekārtu un to aprīkojuma izmaksas un to amortizācijas izmaksas, finanšu nomā iegādāto iekārtu amortizācijas izmaksas, ciktāl tos izmanto rūpnieciskā pētījuma, eksperimentālās izstrādes vai tehniski ekonomiskās priekšizpētes darbībām, kas atbilst Komisijas regulas Nr. 651/2014 25. panta 3. punkta "b" apakšpunktam, patentu un licenču izmaksas un to amortizācijas izmaksas, ciktāl tos izmanto projektā, kas atbilst Komisijas regulas Nr. 651/2014 25. panta 3. punkta "d" apakšpunktam un finansējuma saņēmēja un sadarbības partnera īpašumā esošo ēku amortizācijas izmaksas un zemes komerciālās nodošanas izmaksas vai faktiski veikto kapitālieguldījumu izmaksas, kas atbilst Komisijas regulas Nr. 651/2014 25. panta 3. punkta "c" apakšpunktam. Izmaksas par ēkām iespējams attiecināt no konkrētas daļas. Iekārtu amortizācijai piemēro tādu pašu nolietojuma aprēķināšanas metodi kā nomnieka īpašumā esošajiem pamatlīdzekļiem. Amortizācijas izmaksas iekārtām, kas iegādātas finanšu nomā, nevar būt lielākas par veikto nomas maksājumu par pamatlīdzekļa iegādi. Netiek segtas telpu, instrumentu, iekārtu un to aprīkojuma, patentu un licenču amortizācijas izmaksas, ja to iegādei vai izveidei jau ir ticis saņemts komercdarbības atbalsts no valsts, pašvaldības, Eiropas Savienības vai citiem publiskajiem līdzekļiem šā vai cita atbalsta pasākuma vai projekta ietvaros. Ja laiks, kamēr telpas, instrumentus, iekārtas, patentus un licences izmanto projektā, neaptver visu attiecīgo telpu, instrumentu, iekārtu, patentu un licenču lietderīgās lietošanas laiku, par attiecināmajām izmaksām uzskata tikai tādas amortizācijas izmaksas, kas atbilst projekta termiņam;
· 27.10. apdrošināšanas – veselības, dzīvības, transportlīdzekļu, īpašuma, iekārtu, civiltiesiskās atbildības un citas – izmaksas uz projekta īstenošanas laiku bez uzkrājuma veidošanas un iekļaušanas līguma par projekta īstenošanu tekstā, kas atbilst Komisijas regulas Nr. 651/2014 25. panta 3. punkta "e" apakšpunktam. Ja projekts neaptver visu attiecīgās apdrošināšanas darbības laiku, attiecināmajās izmaksās iekļauj tādu daļu no apdrošināšanas izmaksām, kas atbilst projekta termiņam;
· 27.11. ārējo pakalpojumu izmaksas – juridiskie, grāmatvedības, testēšanas un izstrādes, projektu vadības, lietvedības un tulkošanas pakalpojumi, kurus finansējuma saņēmējs un sadarbības partneris iepērk no trešajām personām –, ja attiecīgie pakalpojumi tiek izmantoti tikai rūpnieciskā pētījuma, eksperimentālās izstrādes vai tehniski ekonomiskās priekšizpētes darbībām, kas atbilst Komisijas regulas Nr. 651/2014 25. panta 3. punkta "e" apakšpunktam;
· 27.12. komunikācijas un vizuālās identitātes pasākumu izmaksas, kas atbilst Eiropas Parlamenta un Padomes 2021. gada 24. jūnija Regulas (ES) 2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai (turpmāk – regula 2021/1060), 47. un 50. pantam un kārtībai, kādā Eiropas Savienības fondu vadībā iesaistītās institūcijas nodrošina šo fondu ieviešanu 2021.–2027. gada plānošanas periodā. Šajā punktā minētās izmaksas nav pakļautas komercdarbības atbalsta nosacījumiem;
· 27.13. datu iegādes izmaksas, kas atbilst Komisijas regulas Nr. 651/2014    25. panta 3. punkta "d" apakšpunktam, un abonēšanas izmaksas, kas atbilst Komisijas regulas Nr. 651/2014  25. panta 3. punkta "e" apakšpunktam, ciktāl tās attiecas uz rūpnieciskā pētījuma, eksperimentālās izstrādes vai tehniski ekonomiskās priekšizpētes darbībām;
· 27.14. citas izmaksas, tostarp finansējuma saņēmēja un sadarbības partnera dalības maksa iesaistei starptautiskās pētniecības un attīstības programmās, platformās un iniciatīvās, dalības maksa tīklošanās un mobilitātes pasākumiem, starptautisko projektu sagatavošanas izmaksas, lai iesaistītos starptautiskos konsorcijos, kas atbilst Komisijas regulas Nr. 651/2014  25. panta 3. punkta "e" apakšpunktam, ciktāl tās attiecas uz rūpnieciskā pētījuma, eksperimentālās izstrādes vai tehniski ekonomiskās priekšizpētes darbībām;
· 27.15. patentu un citu nemateriālu aktīvu iegūšanas izmaksas, kas atbilst Komisijas regulas Nr. 651/2014 28. panta 2. punkta "a" apakšpunktam, ciktāl tos izmanto rūpnieciskā pētījuma, eksperimentālās izstrādes vai tehniski ekonomiskās priekšizpētes darbībām, ja finansējuma saņēmējs ir komersants, kas atbilst sīkā (mikro), mazā vai vidējā saimnieciskās darbības subjekta statusam;
· 27.16. nozares ekspertīzes izmaksas tirgus un tehnoloģiju izpētei, ciktāl tas nepieciešams projekta īstenošanai.
(MK 21.10.2025. noteikumu Nr. 612 redakcijā)
· 28. Šo noteikumu 27.6. un 27.9. apakšpunktā minētās izmaksas nevar pārsniegt vairāk kā 30 procentus no projektā plānotā kopējā attiecināmo izmaksu apmēra.
· 29. Attiecināmas ir izmaksas, ja tās atbilst šo noteikumu 27. punktā minētajām izmaksām un radušās, sākot ar dienu, kad projekta iesniegums iesniegts vadības informācijas sistēmā. Ja projekta darbu sākums ir bijis pirms projekta iesnieguma iesniegšanas vadības informācijas sistēmā, nav attiecināma neviena projekta ietvaros radusies izmaksa.
· 30. Neparedzētie izdevumi ir uzskatāmi par papildu izdevumiem vai sadārdzinājumu, kas radies projekta īstenošanas gaitā, un finansējuma saņēmējs un sadarbības partneris to sedz no saviem līdzekļiem, kas ir brīvi no komercdarbības atbalsta.
(MK 11.03.2025. noteikumu Nr. 153 redakcijā)
· 31. Iekārtas, kuras tiks nodotas finanšu nomā un kurām amortizācijas izmaksas aprēķina atbilstoši šo noteikumu 27.6. apakšpunktam, pēc nomas līguma termiņa beigām paliek finansējuma saņēmēja vai sadarbības partnera īpašumā.
(MK 11.03.2025. noteikumu Nr. 153 redakcijā)
· 32. Finansējuma saņēmējam un sadarbības partnerim, pērkot pakalpojumus no publiskām pētniecības un zināšanu izplatīšanas organizācijām, ir pienākums saņemt apliecinājumu no pakalpojuma sniedzēja, ka publiskās pētniecības un zināšanu izplatīšanas organizācijas grāmatvedības politikā ir iestrādāti zinātnisko pakalpojumu vērtības – tirgus cenas – noteikšanas principi.
(MK 11.03.2025. noteikumu Nr. 153 redakcijā)
· 33. Šo noteikumu 27.1. apakšpunktā minēto izmaksu attiecināmības nosacījumi:
· 33.1. ja rūpnieciskā pētījuma, eksperimentālās izstrādes vai tehniski ekonomiskās priekšizpētes īstenošanā iesaistītais projekta vadības un īstenošanas personāls, tai skaitā zinātniskais darbinieks, projekta ietvaros saņem atlīdzību, noslēdzot darba līgumu, darba laika uzskaites tabulās norāda, cik stundu veltīts darbam projektā (atsevišķi norādot noslodzi rūpniecisko pētījumu, eksperimentālo izstrāžu un tehniski ekonomiskās priekšizpētes veikšanai) un cik stundu veltīts darbam, kas nav saistīts ar projektu;
· 33.2. ja projekta vadības un īstenošanas personāls strādā projektā un veic citas funkcijas, par kurām saņem atlīdzību cita darba līguma vai uzņēmuma līguma ietvaros, darbs projektā netiek veikts laikā, kad atbilstoši noslēgtajam līgumam persona veic ar projektu nesaistītus uzdevumus. Ja darbu projekta ietvaros veic pamatdarba laikā, par attiecīgu stundu skaitu samazina pamatdarba slodzi;
· 33.3. finansējuma saņēmējs un sadarbības partneris pārliecinās, ka pamatdarbā vai citos līgumos noteiktie veicamie pienākumi nedublējas ar projektā veicamajiem pienākumiem;
· 33.4. (svītrots ar MK 21.10.2025. noteikumiem Nr. 612).
(Grozīts ar MK 11.03.2025. noteikumiem Nr. 153; MK 21.10.2025. noteikumiem Nr. 612)
· 34. Pasākuma ietvaros no Eiropas Reģionālās attīstības fonda līdzekļiem netiek finansētas šādas izmaksas:
· 34.1. izmaksas, kas nav saistītas ar projekta ietvaros norādītajiem rūpnieciskā pētījuma, eksperimentālās izstrādes vai tehniski ekonomiskās priekšizpētes darbiem;
· 34.2. izmaksas, kas saistītas ar projekta iesnieguma sagatavošanu, tai skaitā konsultāciju pakalpojumiem;
· 34.3. pievienotās vērtības nodoklis, muitas nodokļi, nodevas un soda maksājumi, ko finansējuma saņēmējs un sadarbības partneris sedz no privātā līdzfinansējuma, nodalot visas šajā apakšpunktā minētās izmaksas un nodrošinot atsevišķu projekta izmaksu (tai skaitā pievienotās vērtības nodokļa izmaksu) uzskaiti;
· 34.4. maksa par aizdevuma vai līzinga izskatīšanu, noformēšanu un rezervēšanu, procentu maksājumi, līgumsods, nokavējuma procenti, maksa par finanšu darījumiem, komisijas maksa;
· 34.5. izmaksas, kas saistītas ar komersanta eksporta apjomiem – preču izplatīšanas tīkla izveidošana un darbība, kā arī komersanta kārtējie izdevumi eksporta operācijām;
· 34.6. izmaksas, kas saistītas ar ēku būvprojektēšanu, rekonstrukciju, būvniecību un telpu pielāgošanu;
· 34.7. citas izmaksas, kas šo noteikumu 27. punktā nav noteiktas kā attiecināmas.
(Grozīts ar MK 11.03.2025. noteikumiem Nr. 153)
· 35. Finansējuma saņēmēja un sadarbības partnera attiecināmajās izmaksās iekļauj izmaksas tikai par tām projekta aktivitātēm, kuras projekta gala noslēguma maksājuma pieprasījuma iesniegšanas dienā būs pabeigtas. Starpposma un gala noslēguma maksājuma pieprasījuma attiecināmajās izmaksās iekļauj atbilstoši projekta iesniegumam faktiski veiktos izdevumus.
(MK 11.03.2025. noteikumu Nr. 153 redakcijā)
· 36. Dalības maksu starptautiskajās iniciatīvās attiecina tikai tad, ja tās atbilst šo noteikumu 27.14. apakšpunkta nosacījumiem un ja finansējuma saņēmēja un sadarbības partnera dalība tajās palīdzēs sasniegt definētos rezultātus un mērķus vai veicinās iesaisti jaunos starptautiskos projektos, vai ja finansējuma saņēmējam tiek noteikti jauni sasniedzamie rezultātu rādītāji saistībā ar dalību attiecīgajās starptautiskajās iniciatīvās.
(MK 11.03.2025. noteikumu Nr. 153 redakcijā)
· 37. Maksimāli pieļaujamā finansējuma intensitāte saskaņā ar Komisijas regulas Nr. 651/2014 25. panta 5. punkta "b", "c", "d" apakšpunktu, 6. punkta "a" apakšpunktu un 7. punktu (procentos no projekta kopējām attiecināmajām izmaksām) ir šāda:
· 37.1. rūpnieciskajiem pētījumiem:
· 37.1.1. 70 procenti – sīkajiem (mikro) un mazajiem komersantiem;
· 37.1.2. 60 procenti – vidējiem komersantiem;
· 37.1.3. 50 procenti – lielajiem komersantiem;
· 37.2. eksperimentālajām izstrādēm:
· 37.2.1. 45 procenti – sīkajiem (mikro) un mazajiem komersantiem;
· 37.2.2. 35 procenti – vidējiem komersantiem;
· 37.2.3. 25 procenti – lielajiem komersantiem;
· 37.3. tehniski ekonomiskajai priekšizpētei:
· 37.3.1. 70 procenti – sīkajiem (mikro) un mazajiem komersantiem;
· 37.3.2. 60 procenti – vidējiem komersantiem;
· 37.3.3. 50 procenti – lielajiem komersantiem.
· 38. Šo noteikumu 37.1.1. apakšpunktā minēto finansējuma intensitāti var palielināt par 10 procentiem, bet šo noteikumu 37.1.2., 37.1.3. un 37.2. apakšpunktā minēto intensitāti – par 15 procentiem saskaņā ar Komisijas regulas Nr. 651/2014 25. panta 6. punkta "b" apakšpunktu, ja finansējuma saņēmējs un sadarbības partneris to ir sākotnēji paredzējis projekta iesniegumā un ir izpildīts viens no šādiem nosacījumiem:
· 38.1. projekta ietvaros ir efektīva sadarbība Komisijas regulas Nr. 651/2014 2. panta 90. punkta izpratnē ar vismaz vienu sīko (mikro), mazo vai vidējo komersantu, un viens komersants nesedz vairāk par 70 procentiem no kopējām attiecināmajām izmaksām;
· 38.2. projekta ietvaros ir efektīva sadarbība Komisijas regulas Nr. 651/2014 2. panta 90. punkta izpratnē ar vismaz vienu pētniecības un zināšanu izplatīšanas organizāciju, un pētniecības un zināšanu izplatīšanas organizācija sedz vismaz 10 procentus no kopējām attiecināmajām izmaksām, un tai ir tiesības publicēt sava projekta rezultātus.
(MK 11.03.2025. noteikumu Nr. 153 redakcijā)
· 39. Šo noteikumu 37.1.1. apakšpunktā minēto finansējuma intensitāti var palielināt par 10 procentiem, šo noteikumu 37.1.2. apakšpunktā minēto finansējuma intensitāti – par 20 procentiem, bet šo noteikumu 37.1.3. un 37.2. apakšpunktā minēto finansējuma intensitāti – par 25 procentiem saskaņā ar Komisijas regulas Nr. 651/2014 25. panta 6. punkta "d" apakšpunktu, ja finansējuma saņēmējs un sadarbības partneris to ir paredzējis projekta iesniegumā.
(MK 11.03.2025. noteikumu Nr. 153 redakcijā)
· 40. Finansējumu par papildu intensitāti šo noteikumu 39. punktā minētajos gadījumos izmaksā pēc tam, kad ir izpildīti šādi nosacījumi:
· 40.1. finansējuma saņēmēja projektu izraudzījusies dalībvalsts vai Eiropas Komisija atklātā uzaicinājumā un finansējuma saņēmējs projektu īstenojis efektīvā sadarbībā ar vismaz triju dažādu Eiropas Savienības dalībvalstu pārstāvjiem;
· 40.2. projekta ietvaros ir veikta efektīva sadarbība ar komersantiem vismaz divās dažādās Eiropas Savienības dalībvalstīs vai Eiropas Ekonomikas zonas valstīs, ja finansējuma saņēmējs ir sīkais (mikro), mazais un vidējais komersants, vai vismaz trijās dažādās Eiropas Savienības dalībvalstīs vai Eiropas Ekonomikas zonas valstīs, ja finansējuma saņēmējs ir lielais komersants.
· 40.3. papildus ir izpildīts viens no šādiem nosacījumiem:
· 40.3.1. projekta rezultātus vismaz trijās dalībvalstīs vai Eiropas Ekonomikas zonas valstīs plānots plaši izplatīt konferencēs, publikācijās, brīvi pieejamās krātuvēs vai ar bezmaksas vai atvērtā pirmkoda programmatūras palīdzību;
· 40.3.2. finansējuma saņēmējs apņemas Eiropas Ekonomikas zonas valstīs ieinteresētajām personām par tirgus cenu, neekskluzīvi un nediskriminējoši darīt pieejamas licences attiecībā uz projektā veiktās pētniecības rezultātiem, kuri ir aizsargāti ar intelektuālā īpašuma tiesībām.
· 41. Šo noteikumu 38. un 39. punktā minēto finansējuma intensitāti atbilstoši Komisijas regulas Nr. 651/2014 25. panta 6. punktam pēc projekta iesnieguma apstiprināšanas nevar palielināt un nedrīkst savstarpēji apvienot.
(MK 11.03.2025. noteikumu Nr. 153 redakcijā)
· 42. Kopējā projektam piemērotā finansējuma intensitāte nevar pārsniegt 80 procentus rūpnieciskajiem pētījumiem un eksperimentālajai izstrādei saskaņā ar Komisijas regulas Nr. 651/2014 25. panta 6. punktu.
· 42.1 Šo noteikumu 27.12. apakšpunktā minēto izmaksu maksimāli pieļaujamā finansējuma intensitāte ir 85 procenti.
(MK 21.10.2025. noteikumu Nr. 612 redakcijā)
· 42.2 Šo noteikumu 27.15. apakšpunktā minēto izmaksu maksimāli pieļaujamā finansējuma intensitāte saskaņā ar Komisijas regulas Nr. 651/2014 28. panta 3. punktu ir 50 procenti.
(MK 21.10.2025. noteikumu Nr. 612 redakcijā)
· 42.3 Šo noteikumu 27.16. apakšpunktā minēto izmaksu maksimāli pieļaujamā finansējuma intensitāte ir 85 procenti.
(MK 21.10.2025. noteikumu Nr. 612 redakcijā)
· 43. Finansējuma saņēmējs un sadarbības partneris nodrošina un pārliecinās, ka līdzfinansēto preču un pakalpojumu izmaksas atbilst tirgus cenai un nepastāv interešu konflikts piegādātāja vai pakalpojumu sniedzēja izvēlē. Īstenojot projektu, finansējuma saņēmējs un sadarbības partneris izvēlas preču piegādātāju vai pakalpojuma sniedzēju saskaņā ar normatīvajiem aktiem publisko iepirkumu jomā, īstenojot atklātu, pārredzamu, nediskriminējošu un konkurenci nodrošinošu procedūru.
(MK 11.03.2025. noteikumu Nr. 153 redakcijā)
V. Projekta īstenošanas un finansējuma saņemšanas nosacījumi
· 44. Projektu īsteno saskaņā ar noslēgto līgumu par projekta īstenošanu, bet ne ilgāk kā līdz 2029. gada 31. decembrim. Projekta īstenošanu uzsāk ne vēlāk kā sešus mēnešus pēc tam, kad noslēgts līgums par projekta īstenošanu.
(MK 21.10.2025. noteikumu Nr. 612 redakcijā)
· 45. Sadarbības iestādei ir tiesības pieaicināt ekspertus, lai pārbaudītu, vai projektā norādītās attiecināmās izmaksas ir samērīgas un ekonomiski pamatotas.
· 46. Izmaksas projekta ietvaros iespējams attiecināt līdz 2029. gada 31. decembrim. Ja finansējuma saņēmējam vai sadarbības partnerim projekta ietvaros izmaksas rodas pēc 2029. gada 31. decembra, tās tiek segtas no finansējuma saņēmēja vai sadarbības partnera līdzekļiem, kas ir brīvi no komercdarbības atbalsta.
(MK 11.03.2025. noteikumu Nr. 153 redakcijā)
· 47. Finansējuma saņēmējam ir šādi pienākumi:
· 47.1. nodrošināt projektā noteikto mērķu un rādītāju sasniegšanu;
· 47.2. ievietot savā tīmekļvietnē aktuālo informāciju par projekta īstenošanas gaitu un nodrošināt komunikācijas un vizuālās identitātes pasākumus;
· 47.3. iesniegt sadarbības iestādei starpposma un noslēguma maksājuma pieprasījumus;
· 47.4. uzskaitīt un iesniegt vadības informācijas sistēmā datus projekta rādītāju sasniegšanas noteikšanai;
· 47.5. nodrošināt komunikācijas un vizuālās identitātes prasību ievērošanu atbilstoši Regulas Nr. 2021/1060 47. un 50. pantam un normatīvajiem aktiem, kas nosaka kārtību, kādā Eiropas Savienības fondu vadībā iesaistītās institūcijas nodrošina šo fondu ieviešanu 2021.–2027. gada plānošanas periodā;
· 47.6. nodrošināt nepārklāšanās principu ar citiem valsts un ārvalstu finanšu atbalsta instrumentiem un dubultā finansējuma neiestāšanos;
· 47.7. atbilstoši regulas Nr. 2024/2509 61. pantam projekta īstenošanas laikā nodrošināt lēmumu objektivitāti, konfidencialitāti un interešu konflikta neesību, kā arī caurskatāmības un vienlīdzības principu, vienlaikus novēršot korupciju un krāpšanu;
· 47.8. nodrošināt, ka šo noteikumu 21. punktā minēto darbību rezultātā tiek izveidots prototips vai projekta darbības tiek vērstas uz prototipa izstrādi;
· 47.9. gala rezultātu kvalitātes izvērtējuma saņemšanai sagatavot noslēguma rezultātu pārskatu;
· 47.10. veikt precizējumus projekta darbības plānā, nemainot tā būtību un plānotos rezultātus un nepalielinot kopējo finansējumu. Ja projekta īstenošanas gaitā nepieciešamas izmaiņas vai uzlabojumi, informēt sadarbības iestādi.
(Grozīts ar MK 11.03.2025. noteikumiem Nr. 153; MK 21.10.2025. noteikumiem Nr. 612)
· 47.1 Sadarbības partnerim ir pienākums ievietot savā tīmekļvietnē aktuālo informāciju par projekta īstenošanas gaitu un nodrošināt komunikācijas un vizuālās identitātes pasākumus.
(MK 21.10.2025. noteikumu Nr. 612 redakcijā)
· 48. Finansējuma saņēmējs un sadarbības partneris projekta īstenošanā iesaistās ar tā valdījumā vai īpašumā esošu mantu, intelektuālo īpašumu, finansējumu vai cilvēkresursiem. Šādu ieguldījumu rezultātā finansējuma saņēmējam ar sadarbības partneri nevar rasties tādas tiesiskās attiecības, no kurām izrietētu, ka šis darījums atbilst publiska iepirkuma līguma pazīmēm atbilstoši Publisko iepirkumu likumam vai Sabiedrisko pakalpojumu sniedzēju iepirkumu likumam vai ka darījumam jāpiemēro normatīvie akti par iepirkuma procedūru un tās piemērošanas kārtību pasūtītāja finansētiem projektiem.
(MK 11.03.2025. noteikumu Nr. 153 redakcijā)
· 49. Finansējuma saņēmējs var iesaistīt citus komersantus vai pētniecības un zināšanu izplatīšanas organizācijas, kas piedalās projekta īstenošanā ar zinātniekiem (doktora grāda ieguvējiem), vai ārpakalpojumu sniedzējus – pētniecības un zināšanu izplatīšanas organizācijas vai citas juridiskās personas, kuras nodarbina zinātniekus (doktora grāda ieguvējus), kas nodrošina projekta zinātnisko, tai skaitā pētniecības kategoriju, atbilstību šo noteikumu 37. punktam. Projekta iesniegumā norāda, no kurienes tiks iesaistīti zinātnieki (doktora grāda ieguvēji). Iesaistīšanas nolūkos piemērojama normatīvajos aktos par iepirkuma procedūru un tās piemērošanas kārtību pasūtītāja finansētiem projektiem noteiktā kārtība. Ja projektā zinātnieki (doktora grāda ieguvēji) netiek iesaistīti no pētniecības vai zināšanu izplatīšanas organizācijas, tad projekta iesniegumā tiek sniegts pamatojums.
· 50. Projekta īstenošanas laikā finansējuma saņēmējs var saņemt avansu, kas nepārsniedz 30 procentus no projektam piešķirtā Eiropas Reģionālās attīstības fonda un valsts budžeta finansējuma kopsummas, vienlaikus nodrošinot, ka avansa un starpposma maksājumu kopsumma nepārsniedz 90 procentus no projektam piešķirtā Eiropas Reģionālās attīstības fonda un valsts budžeta finansējuma kopsummas, ja tiek ievēroti šādi nosacījumi:
· 50.1. avansa maksājums ir pieejams, ja finansējuma saņēmējs ir atvēris kontu Eiropas Savienības dalībvalstī vai Eiropas Ekonomikas zonas valstī reģistrētā kredītiestādē un iesniedzis šīs kredītiestādes garantiju par avansa summu vai atvēris kontu Valsts kasē;
· 50.2. lai saņemtu avansa maksājumu, finansējuma saņēmējs iesniedz vadības informācijas sistēmā avansa pieprasījumu un plānotā avansa apmēra pamatojumu;
· 50.3. finansējuma saņēmējs var dalīt avansa maksājumus un saņemt vairākus avansa maksājumus, bet nākamo avansa maksājumu var saņemt tikai pēc tam, kad iepriekšējais ieguldīts pilnā apmērā.
(Grozīts ar MK 21.10.2025. noteikumiem Nr. 612)
· 51. Finansējuma saņēmējs un sadarbības partneris nodrošina projekta darbību īstenošanu un priekšfinansē projektā plānotās izmaksas no saviem līdzekļiem, izņemot gadījumu, ja projektā plānots avanss saskaņā ar šo noteikumu 50. punktu. Projekta īstenošanas laikā finansējuma saņēmējs var pieprasīt starpposma maksājumu par pabeigtajām darbībām.
(MK 11.03.2025. noteikumu Nr. 153 redakcijā)
· 52. Finansējuma saņēmējs un sadarbības partneris uzņemas risku visas ar projekta īstenošanu saistītās izmaksas segt no saviem līdzekļiem, ja sadarbības iestāde pieņem lēmumu par komercdarbības atbalsta nepiešķiršanu vai konstatē neatbilstības projekta īstenošanas laikā.
(MK 11.03.2025. noteikumu Nr. 153 redakcijā)
· 53. Projekta pārtraukšana pirms termiņa beigām ir atbalstāma, ja projekta īstenošanas gaitā finansējuma saņēmējs konstatē, ka nebūs iespējams pilnībā sasniegt projekta izvirzīto mērķi. Sadarbības iestāde, pamatojoties uz gala rezultātu kvalitātes izvērtējumu, kuru sniedz atbildīgā iestāde un Aizsardzības ministrija, izvērtē projekta rezultātus, iekļautās izmaksas un sasniegto rezultātu atbilstību projekta mērķim un plānotajām aktivitātēm. Projektā ietverto atsevišķo aktivitāšu izmaksas ir attiecināmas, ja aktivitātes ietvaros plānotā darbība ir pilnībā pabeigta atbilstoši projekta iesniegumam un līguma par projekta īstenošanu nosacījumiem. Izmaksas var tikt attiecinātas un iekļautas maksājuma pieprasījumā tikai par tādiem starpposmiem, kas projekta pārtraukšanas brīdī ir pabeigti.
(MK 21.10.2025. noteikumu Nr. 612 redakcijā)
· 54. Projektu īstenošanas uzraudzībai atbildīgā iestāde un Aizsardzības ministrija kopīgi ar sadarbības iestādi nodrošina projektu gala rezultātu kvalitātes izvērtējumu, ievērojot šādus nosacījumus:
· 54.1. atbildīgā iestāde izstrādā un ar sadarbības iestādi un Aizsardzības ministriju saskaņo izvērtējuma standartformas, izvērtējumā ietverot prasību atbildīgās iestādes un Aizsardzības ministrijas pārstāvim izvērtēt un pamatot, cik lielā mērā plānotie rezultāti ir sasniegti;
· 54.2. gala rezultātu kvalitātes izvērtējumu, kuru veic atbildīgā iestāde un Aizsardzības ministrija, sadarbības iestāde izmanto lēmuma pieņemšanā par projekta mērķa un plānoto rezultātu sasniegšanu. Pamatojoties uz gala izvērtējumu par projektā plānoto rezultātu sasniegšanas līmeni, sadarbības iestāde var pieņemt lēmumu par finanšu korekcijas piemērošanu saskaņā ar vadošās iestādes izstrādātajām vadlīnijām par finanšu korekciju piemērošanu. Par minēto lēmumu sadarbības iestāde informē atbildīgo iestādi.
(MK 21.10.2025. noteikumu Nr. 612 redakcijā)
· 55. Finansējuma saņēmējs atbilstoši šo noteikumu 47.9. apakšpunktam sagatavo noslēguma rezultātu pārskatu, iekļaujot projekta kopsavilkumu un informāciju par rezultātiem.
(MK 21.10.2025. noteikumu Nr. 612 redakcijā)
· 56. Atbildīgā iestāde un Aizsardzības ministrija izvērtējumu par finansējuma saņēmēja sagatavoto noslēguma rezultātu pārskatu sniedz, ievērojot šādus nosacījumus:
· 56.1. izvērtējumā tiek iekļauta vismaz šāda informācija:
· 56.1.1. sasniegtie pētniecības rezultāti ir skaidri un nepārprotami;
· 56.1.2. pētniecības rezultāti atbilst projekta mērķim un plānotajām aktivitātēm, tai skaitā iespējams gūt pārliecību, ka projekta ietvaros izstrādātais prototips atbilst jauna produkta vai tehnoloģijas definīcijai atbilstoši šo noteikumu 2.3. apakšpunktam vai projekta darbības ir vērstas uz prototipa izstrādi;
· 56.2. noslēguma rezultātu pārskata atbilstību šo noteikumu 56.1. apakšpunktā minētajiem kritērijiem raksturo ar šādiem vērtējumiem:
· 56.2.1. atbilst;
· 56.2.2. daļēji atbilst;
· 56.2.3. neatbilst.
(MK 21.10.2025. noteikumu Nr. 612 redakcijā)
· 57. Atbildīgā iestāde, izmantojot Centrālās statistikas pārvaldes datus, ne vēlāk kā trīs gadus pēc projekta īstenošanas apkopo informāciju par:
· 57.1. komersanta eksporta apjomu, vienlaikus informējot, vai eksporta apjoms atbalstītajam komersantam pieaug par vismaz 10 procentiem triju gadu laikā no noslēguma rezultātu pārskata iesniegšanas vadības informācijas sistēmā;
· 57.2. komersanta produktivitātes apjomu, vienlaikus informējot, vai produktivitātes apjoms atbalstītajam komersantam pieaug par vismaz 10 procentiem triju gadu laikā no noslēguma rezultātu pārskata iesniegšanas vadības informācijas sistēmā.
· 58. Pasākuma ietvaros finansējuma saņēmējs kopā ar noslēguma maksājuma pieprasījumu iesniedz informāciju par šādiem RIS3 rādītājiem katrā no RIS3 jomām:
· 58.1. pētniecības un attīstības izdevumi – publiskais finansējums (euro);
· 58.2. pētniecības un attīstības izdevumi – privātās investīcijas (euro);
· 58.3. kopējie pētniecības un attīstības izdevumi (euro):
· 58.3.1. iekšējie izdevumi uzņēmumā veiktajiem pētniecības un attīstības darbiem;
· 58.3.1.1. kārtējie izdevumi (euro):
· 58.3.1.1.1. darbaspēka izmaksas (pētniecības un attīstības izdevumi, euro);
· 58.3.1.1.2. citi kārtējie izdevumi (euro);
· 58.3.1.2. kapitālizdevumi – ēkas, iekārtas, intelektuālā īpašuma tiesības, datoru programmatūra (euro);
· 58.3.2. ārpakalpojumu izdevumi pētniecības un attīstības darbiem, kas pasūtīti citās iestādēs, uzņēmumos, organizācijās;
· 58.4. kopējais pētniecības un attīstības personāls (pilna laika ekvivalents):
· 58.4.1. iekšējais pētniecības un attīstības personāls:
· 58.4.1.1. pētnieki (zinātnieki un citi profesionāļi);
· 58.4.1.1.1. doktora grāda ieguvēji;
· 58.4.1.1.2. jaunie zinātnieki;
· 58.4.1.1.3. doktoranti un doktora grāda pretendenti;
· 58.4.1.1.4. maģistra grāda, bakalaura grāda, pirmā vai otrā līmeņa augstākās vai profesionālās izglītības ieguvēji;
· 58.4.1.1.5. pētnieki ar cita līmeņa izglītību, kas zemāka par šo noteikumu 58.4.1.1.4. apakšpunktā minēto;
· 58.4.1.2. pētniecības un attīstības tehniskais personāls;
· 58.4.1.3. pētniecības un attīstības atbalsta personāls;
· 58.4.2. ārējais pētniecības un attīstības personāls – pētnieki (zinātnieki un citi profesionāļi);
· 58.5. kopējais pētniecības un attīstības personāls (skaits):
· 58.5.1. iekšējais pētniecības un attīstības personāls:
· 58.5.1.1. pētnieki (zinātnieki un citi profesionāļi);
· 58.5.1.1.1. doktora grāda ieguvēji;
· 58.5.1.1.2. jaunie zinātnieki;
· 58.5.1.1.3. doktoranti un doktora grāda pretendenti;
· 58.5.1.1.4. maģistra grāda, bakalaura grāda, pirmā vai otrā līmeņa augstākās vai profesionālās izglītības ieguvēji;
· 58.5.1.1.5. pētnieki ar cita līmeņa izglītību, kas zemāka par šo noteikumu 58.5.1.1.4. apakšpunktā minēto;
· 58.5.1.2. pētniecības un attīstības tehniskais personāls;
· 58.5.1.3. pētniecības un attīstības atbalsta personāls;
· 58.5.2. ārējais pētniecības un attīstības personāls – pētnieki (zinātnieki un citi profesionāļi);
· 58.6. uzņēmuma pētniecības un attīstības personāla izglītība:
· 58.6.1. ar doktora grādu;
· 58.6.2. ar maģistra grādu, bakalaura grādu, pirmā vai otrā līmeņa augstāko vai profesionālo izglītību;
· 58.6.3. personāls ar cita līmeņa izglītību, kas ir zemāka par šo noteikumu 58.6.2. apakšpunktā minēto;
· 58.7. piesaistītais ārvalstu finansējums (euro) (no starptautiskām pētniecības programmām vai no ārvalstu partneriem) pētniecībai;
· 58.8. rūpnieciskie pētījumi (pētniecības un attīstības izdevumi, euro);
· 58.9. tehniski ekonomiskā priekšizpēte (pētniecības un attīstības izdevumi, euro);
· 58.10. eksperimentālās izstrādes (pētniecības un attīstības izdevumi, euro);
· 58.11. jaunradītās tehnoloģijas (skaits);
· 58.12. jaunradītie produkti (preces un pakalpojumi, kas nav tehnoloģijas) (skaits);
· 58.13. atbalstīto komersantu skaits (skaits);
· 58.14. radītie rūpnieciskā īpašuma objekti (skaits):
· 58.14.1. patents un patentu pieteikumi (skaits);
· 58.14.2. augu šķirne (skaits);
· 58.14.3. reģistrēts dizainparaugs (skaits);
· 58.14.4. pusvadītāja izstrādājums vai tā pieteikums (skaits);
· 58.14.5. preču zīme (ieskaitot kolektīvās zīmes) un sertifikācijas zīme (skaits);
· 58.15. publikācijas WoS un SCOPUS (skaits);
· 58.16. publikācijas WoS un SCOPUS sadarbībā ar industriju (skaits);
· 58.17. ar projekta īstenošanu saistīto jaunradīto pētniecības un attīstības darba vietu skaits.
(Grozīts ar MK 21.10.2025. noteikumiem Nr. 612)
· 59. Sadarbības iestāde projekta īstenošanas laikā nodrošina interešu konflikta nepieļaujamību saskaņā ar regulas Nr. 2024/2509 61. panta prasībām.
(MK 11.03.2025. noteikumu Nr. 153 redakcijā)
VI. Ar komercdarbības atbalsta saņemšanu saistītie nosacījumi
· 60. Datums, kad sadarbības iestāde pieņēmusi lēmumu par komercdarbības atbalsta piešķiršanu finansējuma saņēmējam un sadarbības partnerim, uzskatāms par komercdarbības atbalsta piešķiršanas brīdi.
(MK 11.03.2025. noteikumu Nr. 153 redakcijā)
· 61. Uz finansējumu nevar pretendēt, ja:
· 61.1. projekta iesniedzējs vai sadarbības partneris atbilst Starptautisko un Latvijas Republikas nacionālo sankciju likuma 11.2 panta pirmajā daļā noteiktajām pazīmēm;
· 61.2. atbilstoši Komisijas regulas Nr. 651/2014 6. panta 2. punktam projekta īstenošana ir uzsākta pirms projekta iesnieguma iesniegšanas vadības informācijas sistēmā vai projekta iesnieguma saturs neatbilst Komisijas regulas Nr. 651/2014 6. panta 2. punkta prasībām. Ar projekta īstenošanas uzsākšanu šo noteikumu ietvaros saprot Komisijas regulas Nr. 651/2014 2. panta 23. punktā noteikto darbu sākumu;
· 61.3. finansējuma saņēmējs neatbilst šo noteikumu 14. punktā, bet  sadarbības partneris – šo noteikumu 14.4., 14.5., 14.6., 14.7. vai 14.8. apakšpunktā minētajiem atbilstības nosacījumiem.
(Grozīts ar MK 11.03.2025. noteikumiem Nr. 153)
· 62. Komercdarbības atbalstu, kas pasākuma ietvaros sniegts saskaņā ar Komisijas regulas Nr. 651/2014 25. vai 28. pantu, var apvienot ar citā komercdarbības atbalsta programmā vai individuālā atbalsta projektā sniegto atbalstu dažādām nosakāmām attiecināmajām izmaksām vai vienām un tām pašām attiecināmajām izmaksām saskaņā ar Komisijas regulas Nr. 651/2014 8. pantu, tai skaitā var apvienot ar citā komercdarbības atbalsta programmā vai individuālā atbalsta projektā sniegto de minimis atbalstu, nepārsniedzot maksimāli pieļaujamo atbalsta finansējuma intensitāti saskaņā ar Komisijas regulas Nr. 651/2014 25. panta 5. punkta "b", "c" un "d" apakšpunktu, 6. punkta "a", "b" un "d" apakšpunktu un 7. punktu un 28. panta 3. punktu.
(MK 21.10.2025. noteikumu Nr. 612 redakcijā)
· 62.1 Pasākuma ietvaros sadarbības iestāde finansējuma saņēmējam un sadarbības partnerim finansējumu šo noteikumu 27.16. apakšpunktā minēto izmaksu segšanai sniedz saskaņā ar Eiropas Komisijas 2023. gada 13. decembra Regulu (ES) Nr. 2023/2831 par Līguma par Eiropas Savienības darbību 107. un 108. panta piemērošanu de minimis atbalstam (turpmāk – Komisijas regula Nr. 2023/2831) un normatīvajiem aktiem par de minimis atbalsta uzskaites un piešķiršanas kārtību.
(MK 21.10.2025. noteikumu Nr. 612 redakcijā)
· 62.2 Pirms komercdarbības atbalsta sniegšanas saskaņā ar Komisijas regulu Nr. 2023/2831 sadarbības iestāde pārliecinās, vai de minimis atbalsta kopsumma finansējuma saņēmējam un sadarbības partnerim pēdējo triju gadu periodā, skaitot no de minimis atbalsta piešķiršanas dienas, kopā ar plānoto de minimis atbalstu nepārsniedz minētās regulas 3. panta 2. punktā noteikto de minimis atbalsta ierobežojumu. Finansējuma limits vienam finansējuma saņēmējam un sadarbības partnerim tiek vērtēts viena vienota uzņēmuma līmenī atbilstoši Komisijas regulas Nr. 2023/2831 2. panta 2. punktam.
(MK 21.10.2025. noteikumu Nr. 612 redakcijā)
· 62.3 De minimis atbalstu saskaņā ar Komisijas regulu Nr. 2023/2831 piešķir, ievērojot Komisijas regulas Nr. 2023/2831 1. panta 1. punktā minētos nozaru un darbību ierobežojumus. Ja projekta iesniedzējs vienlaikus darbojas vienā vai vairākās Komisijas regulas Nr. 2023/2831 1. panta 1. punkta "a", "b", "c" un "d" apakšpunktā minētajās nozarēs, atbalstu drīkst piešķirt tikai tad, ja projekta iesniedzējs un sadarbības partneris nodrošina šo nozaru darbību vai uzskaites nodalīšanu, lai saskaņā ar Komisijas regulas Nr. 2023/2831 1. panta 2. punktu darbības izslēgtajās nozarēs un šo noteikumu 24. punktā minētajās izslēgtajās nozarēs un darbībās negūst labumu no de minimis atbalsta, ko piešķir saskaņā ar šiem noteikumiem.
(MK 21.10.2025. noteikumu Nr. 612 redakcijā)
· 62.4 Projekta iesniedzējs un sadarbības partneris projekta iesniegumā norāda informāciju par plānoto komercdarbības atbalstu par tām pašām attiecināmajām izmaksām, norādot plānoto komercdarbības atbalsta intensitāti, komercdarbības atbalsta sniedzēju, komercdarbības atbalsta pasākumu vai investīciju un plānoto komercdarbības atbalsta summu.
(MK 21.10.2025. noteikumu Nr. 612 redakcijā)
· 62.5 Šo noteikumu ietvaros saņemto de minimis atbalstu var apvienot ar citu de minimis atbalstu saskaņā ar Komisijas regulas Nr. 2023/2831 5. pantu, tai skaitā par vienām un tām pašām attiecināmajām izmaksām, ja pēc atbalstu apvienošanas atbalsta vienībai vai izmaksu pozīcijai attiecīgā maksimālā atbalsta intensitāte nepārsniedz 100 procentus, kā arī netiek pārsniegts Komisijas regulas Nr. 2023/2831 3. panta 2. punktā noteiktais maksimālais de minimis atbalsta apmērs.
(MK 21.10.2025. noteikumu Nr. 612 redakcijā)
· 63. Sadarbības iestāde uz projekta iesnieguma iesniegšanas brīdi vērtē projekta iesniedzēja un sadarbības partnera atbilstību Komisijas regulas Nr. 651/2014 1. panta 4. punkta "a" apakšpunktam.
(MK 11.03.2025. noteikumu Nr. 153 redakcijā)
· 64. Informāciju par šo noteikumu ietvaros izsniegto atbalstu sadarbības iestāde publicē atbilstoši Komisijas regulas Nr. 651/2014 9. panta 1. un 4. punktā noteiktajām publicitātes pasākumu prasībām un saskaņā ar normatīvo aktu par kārtību, kādā publicē informāciju par sniegto komercdarbības atbalstu.
· 65. Finansējuma saņēmējs un sadarbības partneris projekta ietvaros nedrīkst izmantot pētniecības iekārtas, kas iepirktas citu ar saimniecisko darbību nesaistītu projektu ietvaros.
(MK 11.03.2025. noteikumu Nr. 153 redakcijā)
· 66. Ja tiek pārkāpti Komisijas regulas Nr. 651/2014 nosacījumi, finansējuma saņēmējam un sadarbības partnerim ir pienākums atmaksāt sadarbības iestādei projekta ietvaros saņemto nelikumīgo komercdarbības atbalstu no līdzekļiem, kas ir brīvi no komercdarbības atbalsta, kopā ar procentiem atbilstoši Komercdarbības atbalsta kontroles likuma IV vai V nodaļas nosacījumiem.
(MK 11.03.2025. noteikumu Nr. 153 redakcijā)
· 66.1 Ja tiek pārkāpti Komisijas regulas Nr. 2023/2831 nosacījumi, finansējuma saņēmējam un sadarbības partnerim ir pienākums atmaksāt sadarbības iestādei projekta ietvaros saņemto nelikumīgo de minimis atbalstu kopā ar procentiem no līdzekļiem, kas ir brīvi no komercdarbības atbalsta, atbilstoši Komercdarbības atbalsta kontroles likuma IV vai V nodaļas nosacījumiem.
(MK 21.10.2025. noteikumu Nr. 612 redakcijā)
· 67. Informācijas pieejamība un dokumentu glabāšana tiek nodrošināta šādā kārtībā:
· 67.1. finansējuma saņēmējs un sadarbības partneris nodrošina informācijas pieejamību un dokumentu glabāšanu 10 gadus, sākot no komercdarbības atbalsta piešķiršanas brīža;
· 67.2. sadarbības iestāde nodrošina informācijas pieejamību un dokumentu glabāšanu 10 gadus, sākot no dienas, kad piešķirts pēdējais komercdarbības atbalsts.
(Grozīts ar MK 11.03.2025. noteikumiem Nr. 153)
· 68. Par komercdarbības atbalstu, kas finansējuma saņēmējam un sadarbības partnerim piešķirts saskaņā ar Komisijas regulu Nr. 651/2014, sadarbības iestāde lēmumus var pieņemt līdz Komisijas regulas Nr. 651/2014 58. panta 4. punktā noteiktajam termiņam.
(MK 21.10.2025. noteikumu Nr. 612 redakcijā)
· 69. Par atbalstu, kas finansējuma saņēmējam un sadarbības partnerim piešķirts saskaņā ar Komisijas regulu Nr. 2023/2831, sadarbības iestāde lēmumus var pieņemt, nepārsniedzot šo noteikumu 44. punktā un Komisijas regulas Nr. 2023/2831 8. pantā noteikto termiņu.
(MK 21.10.2025. noteikumu Nr. 612 redakcijā)

